FI Euroopan unionin virallinen lehti C 321/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 321/09

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

ASETUKSEN 9 ARTIKLASSA TARKOITETTU MUUTOSHAKEMUS

”PIMIENTO ASADO DEL BIERZO”

EY-N:o: ES-PGI-0105-0262-30.06.2009

SMM ( X ) SAN ( )

1. Eritelmän kohdat, joita muutos koskee:

—  Tuotteen nimi —  Tuotteen kuvaus — Maantieteellinen alue —  Alkuperätodisteet —  Tuotantomenetelmä —  Yhteys maantieteelliseen alueeseen — Merkinnät —  Kansalliset vaatimukset —  Muuta (Täsmennettävä)

2. Muutosten tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset:

3.1 Maantieteellinen alue:

Alkuperäisessä eritelmässä ja julkaistussa yhteenvedossa vahvistetaan, että paprikat tuotetaan ja jalostetaan paahtamalla samalla alueella, joka käsittää 17 kuntaa El Bierzon piirikunnassa. Ehdotetussa muutoksessa halutaan poistaa jalostusaluetta koskevat maantieteelliset rajoitukset siten, että paprikat voidaan paahtaa millä tahansa alueella, koska maantieteellisessä ympäristössä ei ole sellaisia luonnollisia tekijöitä, jotka siirtyisivät tuotteeseen paahtamisen aikana.

3.2 Merkinnät:

Valvonnan mahdollistamiseksi otetaan käyttöön lisävaatimuksia maantieteellisen merkinnän käytölle jalostetuissa tuotteissa.

YHTENÄINEN ASIAKIRJA

NEUVOSTON ASETUS (EY) N:o 510/2006

”PIMIENTO ASADO DEL BIERZO”

EY-N:o: ES-PGI-0105-0262-30.06.2009

SMM ( X ) SAN ( )

1. Nimi:

Pimiento Asado del Bierzo

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojattava tuote on paprikakasvin (Capsicum annuum L.) Bierzo-ekotyypin ihmisravinnoksi tarkoitettu hedelmä paahdettuna ja pakattuna.

El Bierzon piirikunnan olosuhteisiin sopeutuneiden Bierzo-ekotyypin paprikoiden geneettiset ominaisuudet ovat asianomaiselle lajikkeelle ominaiset; niiden morfologiset ja fysiologiset erityispiirteet liittyvät kasvuympäristöön, ja juuri tästä syystä paprikoista käytetään nimitystä ”El Bierzon paprika”.

1. Tuoreelta paprikalta edellytetään seuraavia fysikaalis-morfologisia ominaisuuksia: — Pinta: Sileä, vain vähän tuskin havaittavissa olevia halkeamia, kanta vailla halkeamaa. Kuori on sileä ja kiiltävä, vailla karkeutta tai pehmeitä kohtia, väri vaihtelee kirkkaan punaisesta tummanpunaiseen. Pinnassa ei saa olla vihreitä kohtia. — Lohkojen määrä: 3–4 — Muoto: Venytetyn kartion muotoinen, pituus yli 10 cm ja leveys vähintään 6 cm — Kärki: Tylppä — Siemenkuori: Kiinteä, kestää vahingoittumatta käsin puristamista. Hedelmälihan keskimääräinen paksuus on alle 8 mm. — Yksittäispaino: Vähintään 160 g

2. Tuoreen paprikan vähimmäislaatuominaisuudet: — Paprikoiden on oltava ehyitä, hyvin kehittyneitä, kannallisia, puhtaita ja vailla ulkoista kosteutta, näkyviä vieraita aineita tai vieraita hajuja. — Tautien tai sääolosuhteiden aiheuttamien pintavikojen osuus saa olla yhteensä enintään 1 cm2 hedelmää kohti. — Paprikoiden on säilytettävä muotonsa ja kiinteytensä; epämuodostuneita hedelmiä pidetään viallisina.

3. Paahdetun paprikan fysikaalis-kemialliset ja aistinvaraiset ominaisuudet: — Väri: Vaihtelee kirkkaan punaisesta tummanpunaiseen — Tuoksu: Paahdetulle paprikalle ominainen, savun tuoksuinen — Maku: Päämaku on hieman katkera, jälkimaku keskimääräisen tai kevyen savuinen ja mieto. — Pinta: Hieman halkeillut — Palamisjäämien osuus: Alle 1,5 cm2 100 grammassa paprikaa — Siemenet: Enintään 10 kpl 100 grammassa paprikaa — Liemi: Hyvin juokseva — Rakenne: Pehmeä tai pehmeähkö, kiinteydeltään keskimääräinen tai löysä — Tasalaatuisuus: Pakkauksen sisällön on oltava väriltään, muodoltaan, kooltaan ja rakenteeltaan tasalaatuinen — Hiilihydraattipitoisuus: Alle 5 %, mikä antaa tuotteelle hieman katkeran maun — Ravintokuitupitoisuus: Alle 3 %, mikä antaa tuotteelle ominaisen pehmeän rakenteen Paahdetut paprikat säilötään kokonaisina tai paloina. Kokonaiset paprikat kuuluvat kaupallisiin latuluokkiin ekstra tai I ja paloina säilötyt laatuluokkaan I säilöttyihin paprikoihin sovellettavien voimassa olevien vihannessäilykkeiden laatuvaatimusten mukaisesti.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Paprikat on tuotettava El Bierzon piirikunnan keskiosassa sijaitsevalla yksilöidyllä maantieteellisellä alueella.

Viljelylohkojen maaperän on oltava viljavaa, sen pH-arvon on oltava 5,0–7,0, ja viljelmillä on viljeltävä Bierzo-ekotyyppiä. Kastelu on sallittu ainoastaan saroittain tai keskitetysti kastelevilla järjestelmillä, jolloin kasvivarren alaosa ei joudu kosketuksiin veden kanssa. Sato korjataan käsin ja porrastetusti useassa vaiheessa siten, että kullakin kerralla valitaan eritelmän mukaisesti sopivimmiksi katsotut paprikat.

Bierzo-ekotyypin paprikoiden tuotanto kyseisellä alueella on lopputuotteen laadun kannalta ratkaiseva tekijä myös silloin, kun jalostaminen tapahtuu muualla.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Sääntelyneuvoston hyväksymien jalostus- ja pakkauslaitosten on ehdottomasti käytettävä etiketeissä mainintaa ”Indicación Geográfica Protegida Pimiento Asado del Bierzo” ja sääntelyneuvoston tunnusta.

Kaikissa pakkauksissa, joissa suojatulla merkinnällä varustettuja paahdettuja paprikoita pidetään kaupan, on oltava sääntelyneuvoston myöntämä numeerinen koodi, jonka hyväksytty pakkauslaitos kiinnittää tuotteeseen.

4. Maantieteellisen alueen tarkka rajaus:

Paprikoiden maantieteellinen tuotantoalue sijaitsee El Bierzon piirikunnan keskiosassa Leónin maakunnan luoteisimmassa osassa Castilla y Leónin itsehallintoalueella. Se käsittää seuraavien kuntien alueet:

Arganza, Bembibre, Borrenes, Cabañas Raras, Cacabelos, Camponaraya, Carracedelo, Carucedo, Castropodame, Congosto, Cubillos del Sil, Molinaseca, Ponferrada, Priaranza, Sobrado, Villadecanes-Toral de los Vados ja Villafranca del Bierzo.

Alueeseen, jolla paprikat paahdetaan, ei sovelleta maantieteellisiä rajoituksia.

5. Yhteys maantieteelliseen alkuperään:

5.1 Maantieteellisen alueen erityisyys:

Tuotantoalue on ylänköjen ja vuorten ympäröimä rotkolaakso, jonka ainoa helppopääsyinen kulkuyhteys on Sil-joen laakso. Kunnat, joiden alueella paprikaa viljellään, sijaitsee keskimäärin 550 metrin korkeudessa merenpinnasta.

Viljelmät sijaitsevat viljavalla maaperällä, jonka humuskerros on syvä, ilmava ja vettä läpäisevä. Maaperä johtaa vettä kohtuullisen hyvin ja sisältää vain vähän orgaanisia ainesosia, kalkkia, fosforia, kaliumia ja natriumia. Hiili–typpi-suhde on 8–10 ja pH-arvo hieman hapan (5,5–7,0).

El Bierzossa vallitsee välimerellinen ilmasto (Välimeren ilmastoja kuvaavalla asteikolla 5,28), alue saa osakseen runsaasti auringonvaloa, vuoden keskilämpötila on 12,5 °C ja vuotuinen sademäärä 800 mm.

Pitkä pakkaskausi kestää keskimäärin marraskuun 11. päivästä huhtikuun 4. päivään, ja paprikat voidaan yleensä istuttaa toukokuun alussa. Sadonkorjuu tapahtuu elokuun puolivälistä marraskuun alkuun.

Aurinkoisten tuntien määrä, auringon säteily ja lämpötila ovat suoraan yhteydessä kasvin yhteyttämisestä tällaisissa olosuhteissa johtuvaan alhaiseen hiilihydraattipitoisuuteen (alle 5 %). Tästä syystä paprikan maku on hieman katkera, mikä on yksi sen aistinvaraisista ominaisuuksista.

Myös ravintokuitupitoisuus (pääasiassa selluloosa), joka niin ikään riippuu yhteyttämisestä, jää alle 3 %:iin, minkä ansiosta paprika on melko pehmeää; myös tämä on yksi sen aistinvaraisista ominaisuuksista.

5.2 Tuotteen erityisyys:

Tuotteen erityisyys johtuu tuotantoalueesta, joka antaa Bierzo-ekotyypin paprikalle sen alhaisen hiilihydraatti- ja ravintokuitupitoisuuden, minkä vuoksi paahdettu paprika on pehmeää ja maultaan hieman katkeraa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Aurinkoisten tuntien määrä, auringon säteily ja lämpötila ovat suoraan yhteydessä kasvin yhteyttämisestä johtuvaan alhaiseen hiilihydraattipitoisuuteen.

Myös ravintokuitupitoisuus (pääasiassa selluloosa), joka niin ikään riippuu yhteyttämisestä, jää alhaiseksi.

Toisaalta historiallisissa ja kirjallisuusviitteissä kerrotaan tuotteen maineesta, joka perustuu paprikanviljelyperinteeseen sekä paahtamis- ja säilömismenetelmien erityispiirteisiin.

Paahtaminen tapahtuu perinteisesti puu- tai kaasulämmitteisessä grillissä tai uunissa, eikä se vaikuta haitallisesti tuotteen laatuun. Tämä käsittely antaa paprikalle savustetun aromin ja jälkimaun, jota eivät muuta myöskään vähäisenä määränä lisätty öljy, suola, sitruunamehu tai sitruunahappo.

Paahtaminen, siementen poistaminen ja paprikoiden kuoriminen tapahtuvat käsin ja ilman kemiallisia aineita tai edes vettä. Tämän vuoksi paahdetuissa paprikoissa saattaa olla hieman palamisjäämiä tai siemeniä, jotka ovat osoitus käsin tapahtuvasta valmistuksesta.

Koska paahtaminen voi tapahtua myös millä tahansa muulla alueella, on päätetty olla rajoittamatta tuotteen jalostusaluetta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/calidad/pliegos_IGP/IGP_Pimiento_Asado_Bierzo.pdf

(1) EUVL L 93, 31.3.2006, s. 12.